|  |  |  |
| --- | --- | --- |
| ZnakRZS | Република Србија  Републички завод за статистику | ISSN 0353-9555 |
| **САОПШТЕЊЕ** | | **СН50** |
| број 188 - год. LXX, 10.07.2020. | |  |
| **Статистика становништва** | | СРБ188 СН50 100720 |

**Закључени и разведени бракови, 2019.**

**Основни подаци о закљученим браковима**

У 2019. години у Републици Србији закључено је 35 570 бракова, што представља пад од 2,1% у односу на претходну годину. Истовремено, 28 113 закључених првих бракова указује на пад од 3,1% у односу на 2018. годину. Број закључених бракова на 1 000 становника износи 5,1. Просечна старост при закључењу брака за младожење износи 34,5 година, а за невесте 31,3 године.

Најзаступљенији су етнички хомогени бракови, односно бракови које су закључили супружници исте националности – 31 459 (88,4%). Исти степен образовања супружника својствен је највећем броју закључених бракова – 24 658 (69,3%), а када посматрамо економску активност младожење и невесте, у 27 207 закључених бракова (76,5%) оба супружника су економски активна лица. Највећи број бракова закључен је између држављана Републике Србије, и то 32 623 (91,7%).

**Основни подаци о разведеним браковима**

У Републици Србији у 2019. години разведено је 10 899 бракова, односно за 9,0% више у односу на претходну годину. Број разведених бракова на 1 000 становника износи 1,6. Просечна старост мужа при разводу брака износи 44,2 године, а за жене 40,6 година.

Највећи број разведених бракова чине бракови с децом – 5 806 (53,3%). У укупном броју разведених бракова са децом, најчешћи су разведени бракови са једним дететом – 3 067 (52,8%). Након развода, издржавана деца најчешће су додељена жени, и то у 4 103 разведена брака (70,7%). Просечно трајање разведеног брака у 2019. години износи 13,5 година.

**Преглед по регионима, 2019.**

Стопа нупцијалитета за ниво Србија – север износи 5,3‰ и виша је за 0,4‰ у односу на стопу за ниво Србија – југ од 4,9‰. Посматрајући регионе, најнижа стопа забележена је у Региону Јужне и Источне Србије од 4,8‰, а највишу стопу нупцијалитета бележе Београдски регион и Регион Војводине и износи 5,3‰.

Стопа диворцијалитета за ниво Србија – север од 1,8‰ виша је за 0,5‰ у односу на стопу за ниво Србија – југ, која износи 1,3‰. Када посматрамо стопе диворцијалитета по регионима, најнижу стопу диворцијалитета бележи Регион Шумадије и Западне Србије од 1,2‰, а највишу Регион Војводине и износи 2,0‰.

**Табела 1.** Закључени и разведени бракови по регионима, 2019.

|  |  |  |  |  |  |
| --- | --- | --- | --- | --- | --- |
|  | Закључени бракови | | Разведени бракови | | |
| укупно | на 1000 становника | укупно | на 1000 становника | на 1000 закључених |
|  |  |  |  |  |  |
| **РЕПУБЛИКА СРБИЈА** | **35570** | **5,1** | **10899** | **1,6** | **306,4** |
| СРБИЈА – СЕВЕР | 18781 | 5,3 | 6460 | 1,8 | 344,0 |
| Београдски регион | 9055 | 5,3 | 2791 | 1,6 | 308,2 |
| Регион Војводине | 9726 | 5,3 | 3669 | 2,0 | 377,2 |
| СРБИЈА – ЈУГ | 16789 | 4,9 | 4439 | 1,3 | 264,4 |
| Регион Шумадије и Западне Србије | 9695 | 5,1 | 2349 | 1,2 | 242,3 |
| Регион Јужне и Источне Србије | 7094 | 4,8 | 2090 | 1,4 | 294,6 |
| Регион Косово и Метохија | ... | ... | ... | ... | ... |

**Основни показатељи о браковима у периоду 2015–2019.**

У периоду 2015–2019. године број закључених бракова у Републици Србији у просеку износи 36 162 закључена брака, а просечна вредност стопе нупцијалитета износи 5,1 на 1000 становника. Број разведених бракова показује значајнији раст у посматраном периоду, односно 1 518 разведених бракова више у 2019. години у односу на 2015. годину.

Мушкарци и жене све касније улазе у брак, али се касније и разводе. Разлика у годинама између супружника у просеку износи нешто више од три године – мушкарци су старији од жена посматрајући и закључене и разведене бракове.

**Табела 2.** Основни показатељи о закљученим и разведеним браковима, 2015–2019.

**Република Србија**

|  |  |  |  |  |  |
| --- | --- | --- | --- | --- | --- |
|  | 2015 | 2016 | 2017 | 2018 | 2019 |
|  |  |  |  |  |  |
| **Закључени бракови – укупно** | **36949** | **35921** | **36047** | **36321** | **35570** |
|  |  |  |  |  |  |
| Закључени бракови на 1000 становника | 5,2 | 5,1 | 5,1 | 5,2 | 5,1 |
|  |  |  |  |  |  |
| Просечна старост при закључењу брака |  |  |  |  |  |
| Mладожење | 33,7 | 34,0 | 34,1 | 34,2 | 34,5 |
| Невесте | 30,3 | 30,6 | 30,8 | 31,1 | 31,3 |
|  |  |  |  |  |  |
| Закључени први бракови – укупно | 30248 | 29048 | 28919 | 29005 | 28113 |
|  |  |  |  |  |  |
| Просечна старост при закључењу првог брака |  |  |  |  |  |
| Младожење | 31,0 | 31,2 | 31,2 | 31,3 | 31,4 |
| Невесте | 28,0 | 28,2 | 28,3 | 28,5 | 28,6 |
|  |  |  |  |  |  |
| **Разведени бракови – укупно** | **9381** | **9046** | **9262** | **9995** | **10899** |
|  |  |  |  |  |  |
| Разведени бракови на 1000 становника | 1,3 | 1,3 | 1,3 | 1,4 | 1,6 |
| Разведени бракови на 1000 закључених бракова | 253,9 | 251,8 | 256,9 | 275,2 | 306,4 |
|  |  |  |  |  |  |
| Просечна старост при разводу брака |  |  |  |  |  |
| Мужа | 43,5 | 43,5 | 43,7 | 44,1 | 44,2 |
| Жене | 39,8 | 40,0 | 40,2 | 40,5 | 40,6 |

**Методолошка објашњења**

**Брак** је уређена заједница живота жене и мушкарца (Породични закон „Службени гласник РС“, бр. 18/2005, 72/2011 и др. закон, 6/2015).

**Закључени брак** представља брак закључен према важећим законским прописима а који је уписан у матичну књигу венчаних.

**Стопа нупцијалитета** представља број закључених бракова на 1000 становника у посматраној години.

**Разведени брак** представља сваки законски разведени и поништени брак од стране надлежног суда. Начини престанка брака регулисани су Породичним законом.

**Стопа диворцијалитета** представља број разведених бракова на 1000 становника у посматраној години.

Од 2018. године уведен је нови начин прикупљања података о разведеним браковима преузимањем извештаја у електронском формату из Правосудно-информационог система, који је у надлежности Министарства правде.

Републички завод за статистику од 1998. године не располаже појединим подацима за АП Косово и Метохија, тако да они нису садржани у обухвату података за Републику Србију (укупно).

Контакт: gordana.jordanovski@stat.gov.rs, тел.: 011 2412-922, локал 344

Издаје и штампа: Републички завод за статистику, 11 050 Београд, Милана Ракића 5   
Tелефон: 011 2412-922 (централа) • Tелефакс: 011 2411-260 • www.stat.gov.rs  
Одговара: др Миладин Ковачевић, директор   
Tираж: 20 ● Периодика излажења: годишња